ประกาศคณะกรรมการการนิคมอุตสาหกรรมแห่งประเทศไทย เรื่อง หลักเกณฑ์ วิธีการ และเงื่อนไขการอนุญาตให้ถือกรรมสิทธิ์ที่ดินในนิคมอุตสาหกรรม

ประกาศคณะกรรมการการนิคมอุตสาหกรรมแห่งประเทศไทย
ประกาศคณะกรรมการการนิคมอุตสาหกรรมแห่งประเทศไทย
เรื่อง หลักเกณฑ์ วิธีการ
และเงื่อนไขการอนุญาตให้ถือกรรมสิทธิ์ที่ดินในนิคมอุตสาหกรรม[๑]
 

โดยที่เป็นการสมควรปรับปรุงหลักเกณฑ์
วิธีการ และเงื่อนไข
ในการอนุญาตให้ผู้ประกอบอุตสาหกรรมถือกรรมสิทธิ์ที่ดินในนิคมอุตสาหกรรม

อาศัยอำนาจมาตรา
๔๔ แห่งพระราชบัญญัติการนิคมอุตสาหกรรมแห่งประเทศไทย พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติการนิคมอุตสาหกรรมแห่งประเทศไทย
(ฉบับที่ ๔) พ.ศ. ๒๕๕๐ อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๓๔ มาตรา ๔๑ มาตรา ๔๒ และมาตรา ๔๓
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย คณะกรรมการการนิคมอุตสาหกรรมแห่งประเทศไทยจึงออกประกาศไว้
ดังต่อไปนี้

ข้อ
๑ ให้ยกเลิกประกาศคณะกรรมการการนิคมอุตสาหกรรมแห่งประเทศไทย
ที่ ๓/๒๕๓๕ เรื่อง หลักเกณฑ์ วิธีการ
และเงื่อนไขการอนุญาตให้ถือกรรมสิทธิ์ที่ดินในนิคมอุตสาหกรรม ลงวันที่ ๒๙ เมษายน
๒๕๓๕

ข้อ
๒ ในประกาศนี้
ผู้ประกอบกิจการ หมายความว่า ผู้ประกอบอุตสาหกรรม
ผู้ประกอบการบริการ หรือผู้ประกอบพาณิชยกรรม
ที่ได้รับอนุญาตให้ใช้ที่ดินเพื่อประกอบกิจการในนิคมอุตสาหกรรม
และเป็นนิติบุคคลประเภทห้างหุ้นส่วนสามัญ ห้างหุ้นส่วนจำกัด
หรือบริษัทจำกัดซึ่งได้จดทะเบียนตามประมวลกฎหมายแพ่งและพาณิชย์แล้ว

ข้อ
๓ ผู้ประกอบกิจการที่ประสงค์จะถือกรรมสิทธิ์ในที่ดินในนิคมอุตสาหกรรมเพื่อประกอบกิจการในนิคมอุตสาหกรรม
ให้ยื่นคำขอต่อ กนอ. ตามแบบที่ กนอ. กำหนด

ข้อ
๔ ผู้ประกอบกิจการที่ได้รับอนุญาตให้ถือกรรมสิทธิ์ที่ดินในนิคมอุตสาหกรรมเพื่อใช้ประกอบกิจการในนิคมอุตสาหกรรม
จะต้องดำเนินการให้มีพื้นที่ดังต่อไปนี้ด้วย
(๑) พื้นที่ปลูกสร้างอาคารโรงงาน
หรืออาคารสำนักงานซึ่งจะต้องมีความถูกต้องเหมาะสมตามลักษณะของการประกอบกิจการ
ตลอดจนระบบหรือวิธีการผลิตตามแต่ละประเภทกิจการ
(๒)
พื้นที่สำหรับการรักษาความปลอดภัยและสิ่งแวดล้อมอันเกิดจากการประกอบกิจการตามความเหมาะสม
เช่น ระบบบำบัดน้ำเสีย ระบบป้องกันอุบัติภัย เป็นต้น
(๓) พื้นที่ว่างตามลักษณะภูมิสถาปัตยกรรม
(๔)
พื้นที่ใช้สอยประกอบกิจการที่จำเป็นตามความเหมาะสมซึ่งอาจจะเป็นตัวอาคารหรือพื้นที่โล่งก็ได้
เช่น ที่เก็บและวางของหรือพักสินค้า บริเวณที่จอดรถ โรงอาหาร ป้อมยาม เป็นต้น
(๕) พื้นที่ว่างสำหรับการขยายกิจการในอนาคต

ข้อ
๕ การถือกรรมสิทธิ์ในที่ดินในนิคมอุตสาหกรรมเพื่อจัดให้เป็นบริเวณที่พักอาศัยจะกระทำมิได้
เว้นแต่กรณีดังต่อไปนี้
ผู้ประกอบกิจการอาจได้รับอนุญาตให้ถือกรรมสิทธิ์ที่ดินในกรณีดังกล่าวได้
แต่ทั้งนี้จะต้องเป็นการดำเนินการตามหลักเกณฑ์ วิธีการ และเงื่อนไข ดังนี้
(๑)
ที่ดินหรืออาคารชุดที่จัดไว้เพื่อเป็นที่พักอาศัยสำหรับพนักงานและคนงานของผู้ประกอบกิจการ
ตลอดจนครอบครัวของพนักงานและคนงานนั้นด้วย
(๒)
ที่ดินหรืออาคารชุดที่อยู่ในเขตนิคมอุตสาหกรรมที่สถานประกอบการของผู้ประกอบกิจการนั้นตั้งอยู่
เว้นแต่กรณีที่นิคมอุตสาหกรรมที่สถานประกอบการตั้งอยู่ดังกล่าวไม่ได้จัดให้มีพื้นที่หรืออาคารชุดที่พักอาศัยสำหรับพนักงานและคนงานไว้
อาจจะพิจารณาอนุญาตให้ผู้ประกอบกิจการถือกรรมสิทธิ์ในที่ดินหรืออาคารชุดในนิคมอุตสาหกรรมอื่นซึ่งตั้งอยู่ใกล้เคียงกันก็ได้
(๓) ที่ดินหรืออาคารชุดที่จะอนุญาตให้ถือกรรมสิทธิ์ มีจำนวนและเงื่อนไข
ดังนี้
(๓.๑) ที่ดินสำหรับผู้บริหาร ผู้ชำนาญการ และช่างฝีมือจะอนุญาตให้ไม่เกิน ๒๐๐
ตารางวาต่อหนึ่งครอบครัว แต่ทั้งนี้เมื่อรวมกันแล้วจะอนุญาตให้ไม่เกิน ๓
ไร่สำหรับนิคมอุตสาหกรรมที่ตั้งอยู่ในเขตจังหวัดกรุงเทพมหานคร สมุทรปราการ นนทบุรี
ปทุมธานี สมุทรสาครนครปฐม หรือรวมกันทั้งหมดไม่เกิน ๕
ไร่สำหรับนิคมอุตสาหกรรมที่ตั้งอยู่นอกเขตจังหวัดดังกล่าว
(๓.๒) ที่ดินสำหรับคนงานในโรงงานจะอนุญาตให้ไม่เกิน ๑๐๐ ครอบครัว ต่อ ๑ ไร่
แต่ทั้งนี้เมื่อรวมกันแล้วจะอนุญาตให้ไม่เกิน ๕ ไร่สำหรับนิคมอุตสาหกรรมที่ตั้งอยู่ในเขตจังหวัดกรุงเทพมหานคร
สมุทรปราการ นนทบุรี ปทุมธานี สมุทรสาคร นครปฐม หรือรวมกันทั้งหมดไม่เกิน ๑๐
ไร่สำหรับนิคมอุตสาหกรรมที่ตั้งอยู่นอกเขตจังหวัดดังกล่าว
(๓.๓) อาคารชุดสำหรับผู้บริหาร ผู้ชำนาญการ ช่างฝีมือจะอนุญาตให้ไม่เกิน ๑
ห้องชุดต่อหนึ่งครอบครัว แต่ทั้งนี้เมื่อรวมกันแล้วจะอนุญาตให้ไม่เกิน ๑๐
ห้องชุดสำหรับนิคมอุตสาหกรรมที่ตั้งอยู่ในเขตจังหวัดกรุงเทพมหานคร สมุทรปราการ
นนทบุรี ปทุมธานี สมุทรสาคร นครปฐม หรือรวมกันทั้งหมดไม่เกิน ๒๐
ห้องชุดสำหรับนิคมอุตสาหกรรมที่ตั้งอยู่นอกเขตจังหวัดดังกล่าว
(๓.๔) อาคารชุดสำหรับคนงานในโรงงานจะอนุญาตให้ ๑ ห้องชุดต่อหนึ่งครอบครัว แต่ทั้งนี้เมื่อรวมกันแล้วจะอนุญาตให้ไม่เกิน
๑๐๐ ห้องชุดสำหรับนิคมอุตสาหกรรมที่ตั้งอยู่ในเขตจังหวัดกรุงเทพมหานคร สมุทรปราการ
นนทบุรี ปทุมธานี สมุทรสาคร นครปฐม หรือรวมกันทั้งหมดไม่เกิน ๒๐๐
ห้องชุดสำหรับนิคมอุตสาหกรรมที่ตั้งอยู่นอกเขตจังหวัดดังกล่าว

ข้อ
๖ กรณีผู้ประกอบกิจการซึ่งเป็นคนต่างด้าวได้เลิกกิจการหรือโอนกิจการให้แก่ผู้อื่น
ผู้ประกอบกิจการนั้นต้องจำหน่ายที่ดิน
หรืออาคารชุดที่ได้รับอนุญาตให้ถือกรรมสิทธิ์ดังกล่าวให้แก่ กนอ.
หรือผู้รับโอนกิจการ แล้วแต่กรณี ภายในสามปีนับแต่วันที่เลิกหรือโอนกิจการนั้น

ทั้งนี้
ตั้งแต่บัดนี้เป็นต้นไป


ประกาศ ณ วันที่ ๑๐
มิถุนายน พ.ศ. ๒๕๕๑
ระเฑียร ศรีมงคล
ประธานกรรมการการนิคมอุตสาหกรรมแห่งประเทศไทย










วัชศักดิ์/จัดทำ
๗ กรกฎาคม ๒๕๕๑

ศิรวัชร์/ปรับปรุง
๒ มีนาคม ๒๕๕๙


















[๑] ราชกิจจานุเบกษา เล่ม ๑๒๕/ตอนพิเศษ ๑๐๙ ง/หน้า ๕๖/๓๐ มิถุนายน ๒๕๕๑